钦定古今图书集成/方舆汇编/职方典/第1405卷 > 《游七星岩记》前人
## 钦定古今图书集成/方舆汇编/职方典/第1405卷 > 《游七星岩记》前人

是山亦纯石，峦凡七，而岩窍其腹。余以孟秋遨其上
岩，奇之，而未知下岩之奇之难状也。上岩始入，有真
武阁，回观漓水，西北屈曲入人抱。左顾群峰，旖旎云
攒。把炬穿后穴，抵岩宽可罗百座，上涌涛文，势澎湃。
左右石柱凡三，北则哆张而天入焉。出口转到下岩
门外，睹“栖霞洞”字，遂返，辄谓奇止此耳。久之，闻都督
俞公谈下岩之胜。时维仲冬，方伯万公，廉宪桂公暨
予三人，乃敦俞公偕游。于是盛张烈焰，令道士前行，
下历数十级，旋就轩旷，迸出平台，危数十丈。上坐老
君像，下镵“仙李洞”字。旁有石鲤跃涛文，中再进一色，
若白浪飞撞，虬螭百千，驾涛奔角，力不可弛。上有石
乳倒垂者三，渗泉滴下之三柱，若相吻然。又进，则交
撑叠关，渐束就狭。道士告曰：“此地中天界也。”是为一
天门。入门有仙龙潭，石栏护之。已而历第二门，中立
石柱，从旁登降。入三门，愈益寥阔，石乳垂数十丈者，
不可胜数。变幻诡绝，纵横万类，不啻秦宫汉苑，飞阁
丛台，复道井干，璇闺珠箔，骈列错映，杂遝蔽亏。抑亦
启甲乙之藏，发牛渚之怪；驰长杨之异兽，森县圃之
若木。睹者目眩神飏，应接失次。道士搪然指曰：“是为
球为戟，为床为架，为狮为驼，为网为毡，为瓶为烛，为

生化，孰经营至是也。旁有大壑，澄泓不测，或曰群龙
家焉。愈南窈窔，偃崎伛偻。行数十步，又复弘衍其奇，
视前未肯下。又数百步，为曾公岩，约共里许，睹天日
矣。度石桥，始出洞，休庆林观，咸若超然自世外归。引
觞各举其奇，不能悉。胡子曰：“岩奇独珍閟固隐，不一
暴其倪。虽予亦尝少之，岂诚所谓深藏若虚”者也？虽
然，使非能真际其奥者，纵获闻予言，尤不能悉也。